สังคมข่าวหุ้นคาเฟอีน
หนังสือพิมพ์รายวัน “ข่าวหุ้นธุรกิจ” กระบอกเสียงอิสระแห่งตลาดทุน ที่ได้รับความนิยมสูงสุดของประเทศ ฉบับประจำวันศุกร์ที่ 27-อาทิตย์ที่ 29 มีนาคม พ.ศ. 2558
27 มี.ค. 2558

หนังสือพิมพ์รายวัน “ข่าวหุ้นธุรกิจ” กระบอกเสียงอิสระแห่งตลาดทุน ที่ได้รับความนิยมสูงสุดของประเทศ ฉบับประจำวันศุกร์ที่ 27-อาทิตย์ที่ 29 มีนาคม พ.ศ. 2558
*****ดัชนีหุ้นไทยหลุดแนวรับที่ 1,500 จุดแล้ว ส่วนบรรดาหุ้นบลูชิพ ก็ปรับลงเช่นกัน ทำให้ “บลจ.” หลายแห่ง ต่างสบช่องด้วยการออกทริกเกอร์ฟันด์มารองรับตั้งแต่วันนี้ ไปจนถึงปลายสัปดาห์หน้า มูลค่ารวมกันกว่า 5-6 พันล้านบาท เป้าหมายผลตอบแทนต่างกันไป แต่โดยเฉลี่ยก็ราวๆ 5%
********แม้เศรษฐกิจไทยจะถูกหลายหน่วยงานปรับลดจีดีพี แต่ก็ยังมีหุ้นหลายตัวที่มีโอกาสเติบโตสวนกับเศรษฐกิจได้ เช่น กลุ่มไฟแนนซ์ พวกหุ้น SAWAD, TK, GL รวมถึง MTLS เพราะต่างได้รับประโยชน์จากอัตราดอกเบี้ยขาลง ซึ่งน่าจะเริ่มเห็นความชัดเจนในช่วงไตรมาส 2 นี้เป็นต้นไป หลังแบงก์พาณิชย์ต่างๆ เริ่มปรับลดอัตราดอกเบี้ยลงครบเกือบทุกแห่งแล้ว
*******หุ้น PLAT ยังคงถูกพูดถึง หลังเป็นตัวแรกของปีนี้ที่หลุดราคาไอพีโอ แต่หากดูจากผลระกอบการและพื้นฐาน รวมถึงโอกาสการเติบโตทางธุรกิจในอนาคต ก็จัดเป็นหุ้นพื้นฐานดี ส่วนราคาหุ้นไอพีโอ  7.40 บาท ถูกมองว่าแพงเกินไป รวมถึง พี/อีระดับ 47 เท่า ก็สูงเกินไป ส่วนตอนนี้ พี/อีลงมาเหลือ 38-39 เท่าแล้ว หลังวานนี้ราคาหลุด 6 บาทมาปิดตลาดที่ 5.90 บาท
******แบงก์กรุงเทพ หรือ BBL ราคาหุ้นลงมาต่ำสุดในรอบกว่า 1 ปี ด้านโบรกฯ มองว่า BBL มีผลกระทบทางด้านส่วนต่างอัตราดอกเบี้ย หรือ NIM ที่แคบลง ส่วนราคาหุ้นนั้นมาอยู่แถวๆ 179 บาท หากสถานการณ์ยังไม่ดีขึ้น มีโอกาสที่ราคาหุ้นของไทยพาณิชย์ หรือ SCB จะขยับขึ้นมาแซงได้ เพราะตอนนี้ห่างกันไม่ถึง 5 บาท
*******JAS วันก่อนหน้ามีการประชุมนักวิเคราะห์ และแม้จะมีบทวิเคราะห์ออกมาแนะนำซื้อ เพราะมองโอกาสทางธุรกิจต่างๆ ยังเติบโตได้ดี แต่ราคาก็รูดแบบฉุดไม่อยู่ เพราะนอกจากจะหวั่นเรื่องเจ้าของขายหุ้นออกมาแล้ว เรื่องการลงทุนในธุรกิจ 4G ก็จะต้องใช้เงินลงทุนสูงมาก และใช้เวลาคืนทุนหลายปี
******บล.เคจีไอ แนะนำซื้อหุ้น PLANB ราคาเป้าหมาย 5.1 บาท มีอัพไซด์เยอะ หลังมองว่ากำปีนี้อาจเติบโตเท่าตัว จากแนวโน้มสื่อโฆษณานอกบ้านยังมีเทรนด์เติบโตสูง มีสื่อรูปแบบใหม่ในปีนี้ เช่น  การโฆษณาผ่านอินเทอร์เน็ตฟรีบนรถเมล์  และการโฆษณาผ่านตู้เติมเงินมือถือ ส่วนสัญญาณทางเทคนิคก็ดี
*******หวยออนไลน์ ต้องลุ้นกันในขั้นตอนของ สนช.ว่าจะผ่านกฎหมายออกมาหรือไม่ และเมื่อไหร่ แต่ผู้บริหารของล็อกซ์เล่ย์ และสำนักงานสลากฯ จับเข่าคุยกันไปแล้ว และพร้อมที่จะดำเนินการทันทีหากกฎหมายผ่าน รวมถึงการถอนฟ้องต่อสำนักงานสลากฯด้วย ส่วนกลุ่มการเคลื่อนไหวต่างๆ ที่ต่อต้านหวยออนไลน์อาจไม่ค่อยน่าห่วง แต่ที่น่าห่วงกว่าคือ ตัวของพล.อ.ประยุทธ์ จันทร์โอชา นายกรัฐมนตรี หากยืนยันว่าเดินหน้า ก็ต้องเดินหน้าต่อไปแบบไม่หวั่นไหว
*****มีความคืบหน้าการขายหุ้นของ PTT ในบางจากปิโตรเลียม หรือ BCP ในส่วนที่เหลือ 12% หลังจากส่วนแรกขายให้กับกองทุนวายุภักษ์ไปแล้ว โดยล็อตหลังนั้น ราคาขายจะเท่ากับส่วนแรก และผู้บริหารของปตท. คาดว่าจะได้เงินจากการขายหุ้นรวมทั้งหมดกว่า 1 หมื่นล้านบาท ส่วนแผนลงทุน 5 ปี (2558-2562) ได้มีการปรับลดงบลงทุนลงเหลือกว่า 2.9 แสนล้านบาท จากเดิมตั้งไว้ 3.27 แสนล้านบาท ********
 